[{"text_idx": "#000001", "text": "Yn groes i\u2019r rhagolygon, roedd y tywydd yn ddymunol a\u2019r \u201cwybren las\u201d yn amlwg wrth inni nesa\u0301u at y Preselau. Yr alwad gyntaf oedd Capel Blaenconin, Llandysilio, lle cafwyd sgwrs hynod ddifyr gan yr hanesydd lleol Hefin Wyn am rai o gymeriadau\u2019r ardal. Cawsom ein tywys wedyn i weld bedd Waldo, a gwrando ar y gweinidog, y Parchg. Huw M. George, yn adrodd y stori ryfedd am gladdu Waldo mewn un bedd, ond ei goffau ar garreg fedd arall, gyfagos."}, {"text_idx": "#000002", "text": "Clywsom hefyd am y cynlluniau cyffrous i droi\u2019r capel yn ganolfan berfformio gymunedol, sefydlu Canolfan Waldo yn y maes parcio a throi\u2019r festri\u2019n ddau fwthyn. Rydym yn ddiolchgar dros ben i gyfeillion Blaenconin am eu croeso cynnes ac am rannu\u2019r fath frwdfrydedd gyda ni."}, {"text_idx": "#000003", "text": "Ymlaen a\u0302 ni wedyn i gyfeiriad Crymych, a ninnau erbyn hyn wedi hen gynefino a\u0302 moethusrwydd y bws, ond yn gorfod derbyn bod pris i\u2019w dalu am y seddi lledr a\u2019r byrddau cyfleus, gan ei fod yn rhy fawr i fynd a\u0302 ni i gomin Rhos-fach at y garreg las sy\u2019n coffau Waldo. Ond fe gafwyd sgwrs afiaethus, llawn gwybodaeth ddiddorol am yr ardal, gan Cerwyn Davies, cadeirydd Cymdeithas Waldo. Arweiniodd ni i gapel Bethel, Mynachlog-ddu, lle y cawsom y fraint o ymuno a\u0302\u2019r gynulleidfa mewn gwasanaeth cynnes, pwrpasol, dan arweiniad y Parchg. Eirian Wyn Lewis. Ac wedi\u2019r oedfa, rhaid oedd crwydro\u2019r fynwent i gael cip ar fedd yr enwog Twm Carnabwth."}, {"text_idx": "#000004", "text": "Capel Cana, ger Bancyfelin, oedd yr alwad nesaf, i glywed am Lyfr Gwyn Caerfyrddin gan y Parchg. Beti Wyn James \u2013 ac wedi clywed ei hanes, roedd pawb yn fwy na pharod i\u2019w arwyddo, a\u2019r plant yn ein plith yn hoff iawn o\u2019r syniad o\u2019r Llyfr Gwyn Bach. Annog heddwch yn y byd yw bwriad y Llyfr Gwyn, a bydd yn cael ei gyflwyno i\u2019r Cynulliad maes o law. Ymhlith y rhai sydd wedi ei lofnodi y mae\u2019r Archesgob Desmond Tutu (gweler isod) ac mae englyn grymus gan Mererid Hopwood ar y clawr allanol."}, {"text_idx": "#000005", "text": "Llofnod yr Archesgob Desmond Tutu"}, {"text_idx": "#000006", "text": "Englyn y Prifardd Mererid Hopwood"}, {"text_idx": "#000007", "text": "Roedd un lleoliad arall cyn troi tua thre, a\u2019r Tanerdy yng Nghaerfyrddin oedd hwnnw, lle y cafwyd sgwrs felys a phryd blasus. Rydym yn ddyledus iawn i Eirian am drefnu\u2019r cyfan, ac i\u2019r Parchedig Aled Edwards am wasnaethu yn y Tabernacl ar gyfer y rhai hynny oedd yn methu dod ar y daith."}]